b"\n_START_ARTICLE_\nClaudia Parada\n_START_SECTION_\nBiografia\n_START_PARAGRAPH_\nEl seu nom de naixement era Olinfa Parada, per\xc3\xb2 art\xc3\xadsticament se la coneixia com a Claudia Parada. Fou filla del diplom\xc3\xa0tic Rafael Parada Su\xc3\xa1rez. Malgrat que la majoria de les fonts indiquen com a any de naixement de Claudia Parada el 1931, algunes donen 1930 i altres 1927._NEWLINE_Claudia Parada va estudiar a Xile amb la soprano argentina Clara Oyuela, i va comen\xc3\xa7ar la seva carrera al seu pa\xc3\xads. Va debutar al Teatre Municipal de Santiago de Xile el 25 de setembre de 1949, en el  rol de Charlotte de Werther de Massenet. Descoberta pel director d'orquestra Erich Kleiber, aquest la va ajudar impulsant la seva carrera a Europa. Ja a It\xc3\xa0lia, Parada va estudiar amb Carmen Melis (mestra de Renata Tebaldi), Elvira de Hidalgo (mestra de Maria Callas), Gennaro Barra i Fiorenzo Tasso. Es va presentar a un concurs al Teatre Nuovo de Mil\xc3\xa0, i va ser seleccionada per a interpretar el paper de Nedda a Pagliacci de Ruggero Leoncavallo. A poc a poc va comen\xc3\xa7ar a cantar en petits teatres de ciutats com ara N\xc3\xa0pols, Tor\xc3\xad, G\xc3\xa8nova i Roma. Va debutar a La Scala de Mil\xc3\xa0 abans de fer 25 anys, interpretant La for\xc3\xa7a del destino de Verdi amb el tenor Giuseppe Di Stefano, el bar\xc3\xadton Ettore Bastianini i la mezzosoprano Giulietta Simionato. Va establir la seva resid\xc3\xa8ncia a Mil\xc3\xa0, on es va casar temps despr\xc3\xa9s. Va morir a la seva segona resid\xc3\xa8ncia, a C\xc3\xa0ller._NEWLINE_A partir d'aquell debut es va convertir en membre estable de l'elenc del teatre, on va actuar fins a l'any 1983. Va compartir aquesta dedicaci\xc3\xb3 amb actuacions arreu del m\xc3\xb3n, per exemple al Gran Teatre del Liceu de Barcelona (febrer de 1970 en Fedora d'Umberto Giordano i gener de 1982, La favorite de Donizetti), al Metropolitan Opera (on va interpretar Un ballo in maschera de Verdi i Andrea Chenier d'Umberto Giordano) i al Carnegie Hall de Nova York, a Teheran, al Teatre Municipal de Santiago de Xile, el Teatro Col\xc3\xb3n de Buenos Aires i la Deutsche Oper de Berl\xc3\xadn, entre altres. Va treballar amb destacats directors, com ara Herbert von Karajan, Gianandrea Gavazzeni, Antonino Votto i Tullio Serafin, i amb cantants com ara Maria Callas, Pl\xc3\xa1cido Domingo, Carlo Bergonzi i Alfredo Kraus._NEWLINE_El seu repertori inclo\xc3\xafa obres de Claudio Monteverdi, compositors del segle XIX com Donizetti, Verdi i Puccini, i autors del segle XX com Dallapiccola, Britten i Berg."